GiliGold/VAD_KnessetCorpus huggingface dataset:
משה גפני: אנחנו סיכמנו שמחברות הביטוח ידברו שני נציגים ובקצרה.
אריה הרמן: כן.
אריה הרמן: אני ארצה לשמוע מה אומר הפיקוח ואשמח לדבר אחריו.
משה גפני: הפיקוח.
משה גפני: מר גבאי, סגן בכיר באגף שוק ההון.
משה גפני: מה אתה אומר באופן מעשי?
אליאור גבאי: שני דברים חשוב לי להדגיש, גם בהקשר של מה שנאמר כאן וגם בכלל.
אליאור גבאי: אינני מתכוון להתייחס לנושא הפיצוי באופן כללי.
אליאור גבאי: אני חושב שאמר שרון שהוקמה ועדה שבוחנת את הדברים לעומק והיא תגיש את מסקנותיה על בסיס הנתונים והעובדות.
אליאור גבאי: נקודה אחת שרציתי לומר.
אליאור גבאי: נאמרו כאן הרבה דברים האם חברות הביטוח יקשו ויהיו בעיות, אבל אני לא מתכוון לומר שחברות הביטוח, כל אחת מהן תעמוד בכל דבר ודבר, אבל אנחנו מבטיחים שני דברים: האחד, אנחנו נבצע מעקב שוטף אחרי הדברים, והשני, כבר עם פרוץ האירוע, אני חושב שעמדנו מול כל החברות באופן ישיר, מול המנכ"לים שלהן, וזיהינו התגייסות עוד לפני שפנינו בפתיחת מוקדי חירום, בירידה לשטח, במתן מקדמות.
אליאור גבאי: אנחנו גם דחפנו את מי שלא עשה כן לעשות את זה.
אליאור גבאי: עד כה ההתגייסות הייתה ברמה שהיא מעבר למה שנדרש על פי דין.
אליאור גבאי: אנחנו כמובן נבטיח, נוודא ונפעיל את סמכויותינו במידה שיהיו בעיות בנושא הזה על מנת שהדברים יעבדו כשורה.
אליאור גבאי: לגבי אמירות כלליות.
אליאור גבאי: אני לא צד ואין לי אמירה לגבי הכיסוי והפיצוי שיינתן, אבל דבר אחד חשוב לזכור.
אליאור גבאי: צריך לקחת בחשבון מה המשמעות של פיצוי גורף של כולם בצורה אחידה מבחינת ההשפעה של זה על הרצון והמוטיבציה של אזרחים לבצע ביטוח בעתיד.
אליאור גבאי: במידה שכל גורם שלא ביטח יקבל בצורה זהה כמו גורם שביטח –
זבולון אורלב: זה טיעון ממש מקומם.
זבולון אורלב: אני מרגיש בושה שאתה אומר את זה.
זבולון אורלב: הייתה שריפה והיא לא באשמת האזרחים.
זבולון אורלב: עם כל הכבוד, אל תטיף לו מוסר אם הוא רוצה להיות מבוטח או לא רוצה להיות מבוטח.
זבולון אורלב: אתה תדאג שלמדינה שלך יהיו שירותי כיבוי אש.
שלמה מולה: זבולון, למה אתה לא אומר שהיה מחדל ולכן קרתה השריפה?
אליאור גבאי: אני לא נכנס לאמירה של לפצות או לא לפצות.
זבולון אורלב: אתה עושה מזה פילוסופיה, שאנשים בעקבות זה לא ירצו לעשות ביטוח.
אליאור גבאי: הדבר הזה צריך להילקח בחשבון במסגרת הכוללת מאחר שגם בתוך הביטוח מהסוג הזה בדיוק יש גם ביטוח רעידות אדמה.
אליאור גבאי: האם התקדים הזה אומר שכל נזק שיהיה בעתיד, יבואו ויאמרו שכמו במקרה הקודם תפצו בצורה גורפת ומלאה, בין אם ביטחת ובין אם לא?
זבולון אורלב: זה נזקי טבע.
אליאור גבאי: לגבי חלק מההצעות שהועלו כאן, יש כאן קצת בעייתיות לגבי יישום.
אליאור גבאי: לגבי קרן לנזקי טבע, זאת חברה לביטוח שפועלת על פי ביטוח ולא ניתן לעשות ביטוח בדיעבד.
אליאור גבאי: לגבי הרצון לבוא ולשנות את מערכת היחסים שבין אזרח תובע לבין חברת הביטוח, איך יפצו ובאיזו צורה, צריך לבחון את הנושא.
אליאור גבאי: לא נראה שיש מקום להתערב אלא רק להשלים את מה שלא מכוסה במידה כזאת ואחרת.
אליאור גבאי: כפי שאמרתי, ואני מסכם, צריך לזכור שבמקרה הזה שהיה מקרה קיצוני, הנזקים הישירים לחברות הביטוח שנקטו בשמרנות גם בהובלה שלנו וגם עם מוטיבציה עצמית לגבי נזקים מסוימים שספגו, הם נזקים נמוכים מאוד שהועברו לביטוח משנה.
אליאור גבאי: אני חושב שברמה מדינית נכונה ההתנהלות הזאת יותר מאשר המוטיבציה שתיווצר מעתה ושיאמרו שבמקרה שיהיה אסון, כמו רעידת אדמה, יש תקדים, אנחנו נבוא למדינה ונאמר לה שתפצה.
רונית תירוש: לא, רק במקרה שיהיה מחדל.
רונית תירוש: למה אתה חושב שיש התגייסות כזאת?
אליאור גבאי: לי אין אמירה ודעתי לא רלוונטית אם זה היה מחדל או לא היה מחדל.
אליאור גבאי: אני מדבר על ההשפעה הכללית.
משה גפני: אני לא הולך להתווכח אתך פילוסופית.
משה גפני: דרך אגב, אני הייתי הולך לתביעה ייצוגית נגד המדינה.
משה גפני: עם כל הכבוד, אני משלם מסים, אני עושה הכל, המדינה חייבת לתת לי את השירות הזה.
שלמה מולה: זה יקרה.
משה גפני: לכן אמרתי למולה קודם להירגע ולחכות בפינה.
משה גפני: עכשיו תן את כל השבחים לממשלה.
משה גפני: הנה, הוא כבר התחיל.
משה גפני: חברות הביטוח.
אריה הרמן: שלום ותודה.
אריה הרמן: חבר הכנסת אורלב, לא ציפיתי שאני אצטרך לבוא ולהגן על כבודן של חברות הביטוח.
זבולון אורלב: אמרתי מראש שאין לי שום טענה ואתם פועלים בצורה ראויה.
משה גפני: אם יש לי דירה בקיבוץ, אני בעל הבית של הדירה שלי?
רונית תירוש: בטח.
אריה הרמן: בית אורן.
אריה הרמן: אני אענה לך.
משה גפני: אני מבוטח אצלך.
משה גפני: אתה כלל ביטוח?
אריה הרמן: לא. אני מנכ"ל ביטוח חקלאי.
משה גפני: קרה אסון והבניין שלי נשרף, חלקו או כולו.
משה גפני: אתה משלם לי מהר?
אריה הרמן: מאוד.
משה גפני: מה זה מאוד?
אריה הרמן: עוד לפני שמישהו העלה כאן הצעה לתת 2,500 שקלים למשפחה, אני כבר העברתי לכל משפחה ביום שישי 10,000 שקלים על חשבון ובלי שמות.
אריה הרמן: את השמות אוספים רק עכשיו.
משה גפני: אבל הנזק שלי הוא 250 אלף שקלים.
אריה הרמן: אני יודע.
משה גפני: איך אתה יודע?
משה גפני: עוד לא הגשתי לך.
אריה הרמן: כי הבית שלך מבוטח אצלי.
אריה הרמן: זה רק ארבעים שמות.
משה גפני: מתי אני אקבל את ה-250 אלף שקלים?
אריה הרמן: ברגע שתתחיל לעשות את ההוצאה.
משה גפני: אני אקבל מיד.
משה גפני: אז למה ביקשת רשות דיבור?
אריה הרמן: כדי לספר לכם מה קורה.
זבולון אורלב: אתה תממן את הממ"ד שאני צריך לבנות עכשיו כי יש בנייה חדשה?
אריה הרמן: בוודאי שלא.
זבולון אורלב: אתה תממן את התקן החדש של הבנייה שאני צריך לבנות לפיו?
אריה הרמן: ודאי שלא.
זבולון אורלב: היה ריהוט בבית.
זבולון אורלב: לפי איזה ערך אתה מחשב את הריהוט?
זבולון אורלב: ריהוט חדש, ריהוט ישן?
שלמה מולה: אם לא ביטחת ריהוט, לא תקבל.
אריה הרמן: חבר הכנסת אורלב, אני במקרה משלם לפי חדש, אבל אתה תשלם לפי מס רכוש, לפי ישן.
זבולון אורלב: אתה משלם לפי חדש?
אריה הרמן: תמיד.
אריה הרמן: זאת הפוליסה.
אריה הרמן: מס רכוש ישלם לפי ישן.
משה גפני: זבולון, אתה מעלה נקודות נכונות, אבל אנחנו עדיין לא שם.
שלמה מולה: אם לא ביטחתי את תחולת הבית, אתה גם מממן?
משה גפני: מה שביטחת, ביטחת.
משה גפני: מה שלא ביטחת, המדינה צריכה להיכנס לזה.
פניה קירשנבאום: אתה משלם רק מה שמבוטח.
אריה הרמן: אנחנו הורדנו מהשם מוסד לפילנתרופיה ומלכ"ר.
משה גפני: אצלך יש השתתפות עצמית?
אריה הרמן: כן, מאוד גדולה, 500 שקלים.
זבולון אורלב: על כל דבר או על כל הבית?
אריה הרמן: על כל דבר.
אריה הרמן: פעם אחת.
משה גפני: מר הרמן, אני מודה לך.
אריה הרמן: אני חייב לומר מילה אחת.
אריה הרמן: חברים, גם ניר עציון וגם בית אורן, אני יכול לדבר בשם שתי חברות הביטוח, היום, כשנתנו לנו פעם ראשונה להיכנס, כי לפני כן לא נתנו לנו, אנחנו שם בצוותים מוגברים.
אריה הרמן: אם יש ארבעים בתים בבית אורן שנפגעו, יש לנו שם עשרה אנשים.
משה גפני: אני מברך אתכם על כך.
משה גפני: אני מקווה שנישאר עם הברכה לאורך זמן.
אילנה סגיס: פנימיית ימין אורד.
משה גפני: מבוטחים אצלכם?
אילנה סגיס: הפנימייה מבוטחת אצלנו בחברה.
אילנה סגיס: אתמול היה היום הראשון שאפשר היה להגיע למקום.
זבולון אורלב: הפנימייה או הכפר?
אילנה סגיס: הכפר.
אילנה סגיס: כל המקום.
אילנה סגיס: אני הייתי שם, עברתי מבנה-מבנה עם שמאים, נתתי למנכ"ל ביד שיק של 500 אלף שקלים וברגעים אלה אנחנו אוספים – בדיוק כמו שאמרה חברת הכנסת רונית תירוש  יש שם מספר מבנים מועט שנהרסו וכל השאר ישוקם במהירות האפשרית, עד שאתם כאן תמנו את המדינה והיא תקבל ייפויי כוח.
משה גפני: אל תגידי לנו מה לעשות.
משה גפני: אני באמת רוצה לעשות אצלך ביטוח אבל אני עוד לא אמרתי מה אנחנו הולכים לעשות.
משה גפני: אני קודם שומע אותך.
אילנה סגיס: מאוד נעלבתי מהסטיגמה שמוטלת על חברות הביטוח.
משה גפני: איזו סטיגמה?
משה גפני: זה דווקא רעיון טוב להיעלב.
משה גפני: גם אני נעלב לפעמים סתם.
אילנה סגיס: אני רוצה לומר ששמעתי בתשומת לב את חבר הכנסת זבולון אורלב.
אילנה סגיס: אנחנו מבקשים לתת לנו לעשות את עבודתנו כפי שעשינו כל השנה.
משה גפני: את תכף תשמעי את הסיכום.
אילנה סגיס: אנחנו ממשיכים לעמוד לצד המבוטחים שלנו כי בדיוק לשם כך הם רכשו את הביטוח וחס וחלילה אם אנחנו לא עומדים בזה, יש את הממונה על שוק ההון והביטוח.
זבולון אורלב: קודם כל, אני מאוד מעריך את מה שעשיתם.
זבולון אורלב: האם לכפר יש נזקים שהביטוח איננו מכסה?
אילנה סגיס: כפי שאמרתי, אתמול היה היום הראשון שהצלחנו להגיע לשם.
אילנה סגיס: ממראה עיניים שלנו ושל השמאי שהיה אתי, כל מה שניזוק מכוסה בפוליסה.
משה גפני: רואה חשבון גבאי, אתה עוקב אחריהם?
אליאור גבאי: עוקב ועד כה הם פועלים בצורה עצמאית.
משה גפני: אבל אתה עוקב וגם מחר אתה עוקב ולא רק היום.
אליאור גבאי: כן.
משה גפני: את רצית לומר משהו?
משה גפני: אחרי כן נועה מהשלטון המקומי.
שרה אייל: אני ממשרד החקלאות.
שרה אייל: אני מתנצלת, הקול שלי כך בגלל העשן במקום.
שרה אייל: שר החקלאות הנחה וקרן נזקי טבע, השמאים, מסיימים כבר מחר את כל השמאות של השטח החקלאי.
שרה אייל: חבר הכנסת אורלב, לשמחתי כל משק החי יצא שלם ולא נפגע.
שרה אייל: הלול של בית אורן שווק בבוקר יום חמישי.
שרה אייל: אין פגיעה במשק החי בכל האזור.
זבולון אורלב: לא זה מה שטוען ניר עציון.
שרה אייל: תאמין לי ששלושה לילות לא ישנתי.
זבולון אורלב: את אחראית על תנובת החלב שלא תפחת?
קריאה: היא תפחת.
שרה אייל: ברגע שהיא תפחת, אנחנו מטפלים בזה כרגע.
זבולון אורלב: האנשים טוענים טענות אחרות.
זבולון אורלב: לא יעזור שום דבר, אני אומר את מה שאני רוצה.
זבולון אורלב: תקשיבי למה שהם כותבים לי: "לא ידוע עדיין על נזק לפרות בגין ריחות, עשן ורעש.
זבולון אורלב: הנזק יורגש בשינוי בתקופה הקרובה בתנובת החלב.
זבולון אורלב: נגרמו גם נזקים למלאי המזון לפרות במרכז המזון".
שרה אייל: אני אתייחס.
שרה אייל: במסגרת שיקום תשתיות, הנחה השר להכניס את ארבעת הישובים לתוכנית, את ניר עציון, בית אורן, עין חוד ועין הוד.
שרה אייל: כבר אתמול היינו עם צוותי המהנדסים ואנחנו מקווים שתוך שבוע כבר תהיה תוכנית עם אומדן העלויות וייכנסו לעבודה ב-2011.
שרה אייל: לגבי שיקום היער והמרעה, יש צוות שעובד עם אנשי מקצוע של משרד החקלאות עם רשות הטבע והגנים  ומכין את כל האומדן לגבי שיקום היער והמרעה.
שרה אייל: כל תופעה של נזק בשטח, אנחנו נטפל בהתאם.
שרה אייל: בקשה אחת.
שרה אייל: אין לנו דרך להגיע לבעלי כרמי הזיתים במגזר המיעוטים.
שלמה מולה: למה אתם לא יכולים להגיע אליהם?
שרה אייל: פניתי לראשי המועצות - מדובר בקרקעות פרטיות ובחלקות קטנות – וביקשתי לקבל מהם את הרשימה של בעלי החלקות שנפגעו.
שרה אייל: אני אודה על עזרה כדי שנקבל את הרשימות בהקדם האפשרי.
משה גפני: נועה, השלטון המקומי.
נועה בן ארצי: גם אריה מצליח ממרכז השלטון המקומי הצטרף לצוותים באזור הכרמל כדי להכין איזשהו אומדן עלויות שיוכן על ידי השלטון המקומי וגם הוא יוגש כמובן למשרד הפנים ולמשרד האוצר.
נועה בן ארצי: כפי שאמר שוקי אמרני, יש דברים שאנחנו צריכים לעשות כפעולות מיידיות.
נועה בן ארצי: יש לנו חשש מאוד גדול שכתוצאה מהפסולת שהצטברה, עם הגשם הראשון, אנחנו הולכים לפגוע באורח קשה מאוד בכל מערכות הניקוז של האזור.
נועה בן ארצי: אנחנו צריכים באופן מיידי לבצע ניקוי מאוד מסיבי של התשתיות, מה שמחייב אותנו להעסיק קבלנים מסביב לשעון בפטור ממכרז כרגע.
נועה בן ארצי: אנחנו צריכים אתכם לעזור לנו לעבוד מהר.
נועה בן ארצי: אם צריך פטור ממכרז, שיהיה פטור ממכרז.
נועה בן ארצי: אם אנחנו צריכים עבודות דחופות, שנוכל לבצע עבודות דחופות.
נועה בן ארצי: אם אנחנו צריכים כוח אדם כרגע, לאפשר לנו לקחת אותו.
משה גפני: הם מודעים לזה.
נועה בן ארצי: אנחנו חייבים את האישור הזה מיידית.
משה גפני: הם מודעים לעניין הזה.
משה גפני: מודי אורון מרשות הטבע והגנים.
מודי אורון: הלב עם המשפחות שנפגעו בנפש וברכוש.
מודי אורון: גם לנו ברשות יש עובד מגבעת וולפסון שביתו נשרף ואנחנו מטפלים בו, ויש עוד עובדים מישובים אחרים, כולל בית אורן, שנפגעו.
מודי אורון: השטח שנשרף ברובו, חוץ מהישובים עצמם, הוא גן לאומי, כארבעים אלף דונם, 35 אלף דונם, ומה שחשוב לי לומר כאן, מעבר למאמץ הגדול שעשו עובדי הרשות במלחמה – אנחנו נלחמנו בעיקר על החי בר והצלחנו לשמור עליו – שהשטח הזה מארח כשני מיליון נופשים, מבקרים ומטיילים במשך השנה.
מודי אורון: אנחנו חושבים שיש חשיבות גדולה ברמה הלאומית לשקם את המקום כמה שיותר מהר בנושא הזה של החניונים, של השבילים, של המקומות בהם אנחנו נוהגים לטייל.
מודי אורון: לדעתנו יש לזה חשיבות גדולה.
מודי אורון: אנחנו פועלים כמובן במסגרת החלטת הממשלה, במסגרת הוועדה שמנכ"ל משרד ראש הממשלה עומד בראשה ואנחנו מבקשים שבבוא היום, אם זה יבוא לכאן, יעשו את הדברים המתבקשים.
שלמה מולה: איפה מקומה של קרן קיימת בעניין הזה?
שלמה מולה: אני זוכר מה היה עם קרן קיימת במלחמת לבנון השנייה.
שלמה מולה: קרן קיימת, אחרי מלחמת לבנון השנייה, באה אלינו וגם אליך לוועדת הכספים וביקשה עזרה ואמרה שההוצאות שלה היו אדירות ואין לה מספיק כסף.
שלמה מולה: הם ביקשו ותבעו מהמדינה להשתתף בעלויות ובהוצאות שלהם.
שלמה מולה: אני יודע שחלק מהיערות שנפגעו הם של קרן קיימת אבל יכול להיות שאני טועה.
משה גפני: יש כאן מישהו מהקרן הקיימת?
דוד לזרוס: כן.
שלמה מולה: אני רוצה לדעת מה חלקה של הקרן הקיימת ומה יש לה לומר.
משה גפני: אתם לא ביקשתם את רשות הדיבור.
דוד לזרוס: ביקשנו.
דוד לזרוס: הוזמנו לדיון.
משה גפני: בבקשה אבל אתה לא רשום לזכות דיבור.
משה גפני: חבר הכנסת מולה העלה שאלה.
דוד לזרוס: אני אחלק את דבריי לשניים.
דוד לזרוס: קודם כל, אני שמח שחבר הכנסת מולה הזכיר את הקרן הקיימת.
משה גפני: כן, הרבה פעמים הוא מזכיר דברים טובים.
משה גפני: לפעמים הוא מזכיר לא כל כך דברים טובים טובים אבל ברוב המקרים טובים.
דוד לזרוס: אנחנו עדיין מחכים לטיפול והחלטה בתביעה שלנו של 65 מיליון שקלים לנזקים ועלויות השיקום שלנו שהיו במלחמת לבנון השנייה.
דוד לזרוס: בינתיים אנחנו רצים מועדת ערר אחת לשנייה והעסק הזה עדיין תקוע.
דוד לזרוס: קרן כיבוי אש אווירי.
דוד לזרוס: חלקנו בקרן הוא רק 30 אחוזים מתוך 10 מיליון שקלים ונוצר מצב שקרן קיימת עם הקופה הכחולה שלה מממנת את הכיבוי האווירי, ואני מדבר על ההוצאות שהיו עד לפני שבוע ולא מדבר על ההוצאות הנוספות שתהיינה.
דוד לזרוס: זה לגבי העבר.
דוד לזרוס: מי שיכול לדבר על הנזקים של השבוע האחרון זה ישי סוקר וברשותך, תן לו לומר כמה משפטים.
משה גפני: יש לך שני משפטים.
ישי סוקר: סך הכל השטח שנפגע, כמו שמודי מרשות שמורות הטבע אמר, הוא כ-40 אלף דונם, מתוך זה כרבע, 10,000 דונם, יערות נטע אדם, יערות שבטיפול קרן קיימת.
ישי סוקר: את היערות האלה בכוונתנו לשקם, רובם בנטיעה.
ישי סוקר: גם אנחנו חושבים, כמו רשות שמורות הטבע, שצריך להחזיר את הירוק כמה שיותר מהר כי זה חלק מאיכות החיים שלנו.
ישי סוקר: העלויות בכללותן, עלויות הכיבוי שהיו לנו – לקרן קיימת יש צי של כבאיות - וכ-120 עובדים ביחד עם 12 כבאיות חדשות שרכשנו לאחרונה עבדו מסביב לשעון בעזרה לרשויות הכיבוי בכיבוי השריפה.
ישי סוקר: עלויות הכיבוי שלנו היו כשני מיליון שקלים.
ישי סוקר: אנחנו מעריכים את עלויות השיקום הנופי של החלק שלנו, של ה-10,000 דונם, בכ-35 מיליון שקלים, ממוצע של 3,500 שקלים לנטיעה של דונם.
ישי סוקר: אנחנו מאוד ממליצים, ואנחנו חברים בוועדה בראשות המשרד להגנת הסביבה, בנושא תשתיות, להיכנס בדחיפות לנושא של  שיקום דרכי יער ויצירת קווי חיץ גם במקומות שנשרפו אבל בעיקר גם ביערות הכרמל.
ישי סוקר: למזלנו רוב הכרמל לא נשרף וכדאי מאוד להיכנס בהקדם וליצור קווי חיץ ותשתית דרכים כזאת בעתיד, במידה שיהיו שוב שריפות, נוכל לדכא אותן מהר כשהן עוד קטנות כי אסור שבעתיד שריפות יגיעו לממדים כפי שהגיעו אליהם עכשיו.
ישי סוקר: הקונספציה צריכה להיות, לפחות לפי מה שאנחנו מאמינים, טיפול ממשקי ביער על ידי דילולים וגיזומים, יצירת קווי חיץ ודרכים צפופות, תצפיות שמגלות מהר את האש, שולחות כבאית או שתיים במהירות לנקודת עשן, ומדכאות את השריפה במהירות האפשרית.
ישי סוקר: זה מה שאנחנו עושים במקרה של שריפות.
משה גפני: נועה, אני רוצה לומר לך שני דברים.
משה גפני: ראשית, אמר לי שרון גמבשו בשקט, והוא רוצה לומר את זה בקול אבל אני לא נותן לו, שהם נותנים לכם את כל הכסף כדי לבצע את הדברים הללו, כמה כסף שיידרש.
נועה בן ארצי: זה לא רק כסף.
נועה בן ארצי: אני צריכה את העניין הבירוקרטי.
נועה בן ארצי: אין ספק שכסף אנחנו נקבל.
שוקי אמרני: מה שהם ביקשו עד עכשיו, הוא  נתן.
נועה בן ארצי: אני מדברת על העניין הבירוקרטי.
שלי יחימוביץ': היא מדברת על פטור ממכרז.
שלמה מולה: היא מדברת על הבירוקרטיה.
משה גפני: מה שהוא אמר, הוא אמר שעד עכשיו הם נתנו את הכסף הנדרש לעניין.
משה גפני: נועה מעלה את הנושא של העתיד ושל הבירוקרטיה.
עמרי כנען: כבוד היושב ראש, אני ביקשתי רשות דיבור.
עמרי כנען: אני נציג של חברה קטנה מאוד שנקראת התנועה הקיבוצית אבל בנושא של הנזק הזה, אני חושב שיש מקום, עם כל הכבוד ליתר הגופים, לומר כמה מלים לוועדת הכספים המכובדת.
עמרי כנען: התנועה הקיבוצית פועלת כתף אל כתף ולא מבחינה אם זאת פנימיית ימין אורד או מושב שיתופי ניר עציון או עין הוד.
עמרי כנען: אנחנו פועלים ביחד.
עמרי כנען: אני חושב שזה יהיה מאוד מעניין לוועדה המכובדת לדעת שמי שמנע במידה מכרעת את השריפה בימין אורד אלה החברים מקיבוץ החותרים שפונו מהקיבוץ שלהם והם, עם הכבאית שלהם משנות ה-50, עלו לפנימייה ובדרך היו צריכים לתקן את הקלאצ' וכך הצילו את ימין אורד.
עמרי כנען: אני מצטרף לדברים שאמרו נציגי הקרן הקיימת.
עמרי כנען: צריך לחזק את מערכות כיבוי האש של הישובים ולא להוריד אותם אזוקים מהקיבוצים, כמו שקרה לחברי בית אורן.
עמרי כנען: אמנם ימין אורד מבוטח באופן מלא, אבל הביטוח בקיבוץ בית אורן, הפוליסה שלו היא עד שלושה מיליון דולר, בעוד שהנזקים כפי שהוערכו על ידי מהנדסי המועצה, רק על המבנים, הם 36 מיליון שקלים, שזה קצת יותר מתשעה מיליון דולר.
עמרי כנען: השאלה כאן איך סוגרים את הפער הזה וזה דבר מיידי ביותר.
עמרי כנען: אני עוד ממליץ לוועדה שמכיוון שהרצון של חברי הקיבוץ לחזור כולם ביחד לקיבוץ, חלק מהפתרונות הם שהם יגורו בבית ההארחה של הקיבוץ ועל ידי זה למעשה נחסמת יכולת הפרנסה של הקיבוץ לאורך זמן, מה גם שגם הבננות נפגעו.
עמרי כנען: מה שאני אומר לכבוד היושב ראש שמנהל את הדיון בצורה מאוד נמרצת שכדאי  לעקוב לאורך זמן.
עמרי כנען: לא להתייחס רק לנקודת המצב היום כי חלק גדול מההפסדים יהיה לאורך זמן, כשנדע איך נפגעו הבננות, בתי ההבראה והחינוך.
עמרי כנען: תודה רבה.
משה גפני: אני מודה לך מאוד.
משה גפני: רבותיי, אני ישבתי בצהרים עם יושב ראש ועדת הכספים של קרואטיה ואמרתי לו שאנחנו עם שיש בו הרבה מחלוקות  אבל אנחנו יודעים להתאחד לפעמים בשמחה אבל לצערנו הרב פעמים רבות בעצב ובאסון.
משה גפני: אמרתי לו שאנחנו עם שיודע להתאחד.
משה גפני: חבר הכנסת מולה, אני מציע לך להצטרף לדברים שלי.
משה גפני: אני באמת – לא בציניות -  מברך גם את ראש הממשלה, גם את הממשלה, גם את משרד החקלאות, גם את משרד האוצר, גם את משרד הפנים, את כולם שהתגייסו לעניין הזה ברצינות אמיתית.
משה גפני: אני מברך את חברות הביטוח, אני מברך את הממונה על שוק ההון, חוץ ממשפט שהיה מיותר, אבל בסדר.
משה גפני: אתם עוקבים אחרי זה, והכל מצוין.
משה גפני: באמת, התגייסות אמיתית מה שאכן צריך לעשות.
משה גפני: ביקשתי מהיועצת המשפטית של הוועדה להכין חוק דוגמת חוק ורסאי והיא הכינה את הצעת החוק הזאת.
משה גפני: אני לא מגיש אותה.
משה גפני: יש לי אמון מלא בממשלה שאכן תעשה את כל מה שנדרש.
משה גפני: אין צורך בחוק.
משה גפני: אמר היועץ המשפטי במברגר, והיועצת המשפטית נטע דורפמן גם היא מסכימה לעניין הזה, שחוק יסוד: הממשלה מאפשר לעשות הכל.
משה גפני: אני מאמין לכם.
שלמה מולה: הוא אמר בתנאי סבירות.
משה גפני: סמכות שיורית.
משה גפני: כל הקרדיט הוא שלכם.
משה גפני: אני לא נוגע בעניין הזה.
משה גפני: בעוד שבועיים, עד שבועיים, אני מכנס את הוועדה.
זבולון אורלב: שבועיים זה הרבה זמן.
משה גפני: אתה חבר כנסת עם ניסיון.
משה גפני: עד שבועיים אני אכנס שוב את הוועדה או כדי לשבח אתכם שוב ולומר שבאמת כל מה שנעשה, כל מה שדובר כאן בוצע והכל בסדר, או שאנחנו נראה את הליקויים ואם צריך בכל זאת להניח הצעת חוק, אבל אז כבר נהיה עצבנים ונניח את הצעת החוק בעצבים, אם חס וחלילה יהיו תקלות.
משה גפני: אני מבקש גם את הסכמת האופוזיציה לסיכום הישיבה.
משה גפני: ועדת הכספים משבחת את כל הגורמים הנוגעים בדבר, את הממשלה, את משרדי ממשלה, את חברות הביטוח, את כולם.
משה גפני: אני מדבר על הסעיף הזה ולא על הסעיף בו דנו הבוקר.
שלמה מולה: שלא ישתמע מזה שאתה משבח את המחדלים של כיבוי אש.
זבולון אורלב: במלחמת לבנון, כאשר קריית שמונה הופגזה, משרד החינוך השקיע כסף רב במקלטים בבתי הספר.
זבולון אורלב: כשבאו לבדוק את זה, כל המנהלים אמרו להמר תודה רבה, חוץ ממנהל אחד שקראו לו יעקב מחפש.
זבולון אורלב: הוא אמר שהוא אף פעם לא אומר תודה.
זבולון אורלב: שאלו אותו למה והוא אמר שלאה ידעה את ראובן, שמעון, לוי, הגיעה ליהודה ואמרה שהפעם אודה לה', ותעמוד מלדת.
זבולון אורלב: כשאתה אומר תודה, זה נעצר.
זבולון אורלב: הוא אמר שלכן הוא לא אומר תודה.
זבולון אורלב: אני סתם מספר לך סיפור.
שלמה מולה: אנחנו יכולים לומר שרשמנו בחיוב.
משה גפני: אני משבח.
שלמה מולה: אני לא.
משה גפני: זה לא הדיון של הבוקר אלא זה הדיון להתגייסות כל הגורמים כדי לפצות את האנשים הפרטיים.
משה גפני: אלה גם חברות הביטוח, אלה גם המשרדים הייעודיים וכל האנשים התגייסו לעניין הזה.
משה גפני: מהניסיון שלי, אני קצת סקפטי.
משה גפני: האם ההתלהבות תרד בעוד שבוע, בעוד שבועיים, אני קצת חושש.
משה גפני: אני מאוד מקווה שאני טועה.
משה גפני: אנחנו נכנס את הוועדה עד שבועיים מהיום ואני אבקש לקבל מכולם דיווח, גם ממשרדי הממשלה, גם ממשרד האוצר, גם ממשרד החקלאות, גם ממשרד הפנים, גם מחברות הביטוח, מכל מי שנוגע בדבר.
משה גפני: אנחנו נתכנס שוב ואני מקווה שהישיבה הבאה תהיה ישיבה קצרה.
זבולון אורלב: אני מבקש להעיר הערה לסיכום.
זבולון אורלב: אני הייתי מסכם את הישיבה אחרת, אבל אני מבטל את דעתי מפני דעתו של היושב ראש.
זבולון אורלב: כגודל הסבלנות, כך יהיה גודל הזעם.
זבולון אורלב: אתה נותן להם קרדיט עצום והם צריכים לעמוד בו.
משה גפני: לא אמרתי את זה?
רונית תירוש: הוא אמר עד שבועיים.
משה גפני: על הזעם לא שמעת?
משה גפני: אמרתי הכל.
זבולון אורלב: לא אמרת את זה בטון הנכון.
משה גפני: אני אומר את זה בשקט.
משה גפני: אמרתי את זה גם על הצעת החוק שמונחת כאן אבל אני לא מניח אותה ולא מחתים את חברי הוועדה אלא היא נשארת אצל היועצת המשפטית.
משה גפני: אני מודה לכם גבירותיי ורבותיי ושלא נדע יותר אסונות כאלה.
משה גפני: אני מתכבד לפתוח את הישיבה השנייה של ועדת הכספים.
משה גפני: על סדר היום הצעת חוק לתיקון פקודת מסי העירייה ומסי הממשלה (פטורין) (פטור לאכסניות נוער של בית ספר שדה), התשע"א-2010, הצעתם של חברי הכנסת זבולון אורלב, דוד אזולאי, דב חנין, יוחנן פלסנר, מרינה סולודקין, אריה ביבי, אריה אלדד, איתן כבל, עינת וילף, אורי מקלב, משה גפני.
משה גפני: אנחנו ביקשנו להביא לישיבה הזאת נוסח ואנחנו נצביע על הנוסח כפי שתביא אותו היועצת המשפטית.
שי חרמש: שאלה.
שי חרמש: משפים את הרשויות דרך האוצר?
משה גפני: לא. התשובה היא לא.
משה גפני: אתה יכול להצביע נגד.
משה גפני: אני חושב שמדובר על 300 אלף שקלים.
שי חרמש: 950 אלף שקלים.
משה גפני: נכון, 950 אלף שקלים.
משה גפני: מדובר על 20 אלף שקלים לרשות מקומית.
שי חרמש: לא, זה לא נופל על כולן.
משה גפני: עשיתי חשבון.
משה גפני: היות שלא למדתי ליבה, אני לא יודע לעשות את החשבון המדויק אבל אלה הסכומים בהם מדובר.
ציון פיניאן: גם היום יש להם הנחה.
משה גפני: כן, לאכסניות נוער.
ענת מימון: רק לאכסניות נוער.
משה גפני: אלה בתי ספר שדה.
משה גפני: גם כאן אנחנו לא נותנים פטור מלא, אלא רק שני שליש.
משה גפני: זה כמו אכסניות הנוער.
שי חרמש: שליש זה אגף פינוי אשפה.
משה גפני: תקריאי את ההצעה.
ענת מימון: אני מסבירה שהתאמנו את הנוסח.
משה גפני: המצב היום הוא שאכסניות הנוער, יש להן הנחה של שני שליש והן משלמות רק שליש.
משה גפני: בתי ספר שדה שהם קשורים לעניין הזה, לא היו מקבלים את שני שליש אלה.
משה גפני: הצעת החוק הזאת באה להצמיד אותם כך שיהיו אותו הדבר כמו אכסניות הנוער.
משה גפני: זה יהיה שני שליש.
ענת מימון: בנוסח נכתוב רק בית ספר שדה ולא נשתמש במינוח אכסניית נוער כדי לא ליצור בלבול עם אכסניות הנוער ששייכות לפדרציה הלאומית.
שי חרמש: מה זה פדרציה לאומית?
ענת מימון: פדרציה בינלאומית של אכסניות הנוער, ארגון הגג של אכסניות הנוער שזכאיות היום לפטור.
ענת מימון: אנחנו מוסיפים רק בתי ספר שדה ואני מורידה מההצעה שלפניכם את הנוסח של אכסניות הנוער.
ענת מימון: בנוסף עלתה כאן בקשה להפחית את הדרישה משמונה בתי ספר שדה לשבעה בתי ספר שדה כדי שלא יהיה מצב שהחברה להגנת הטבע תהיה גבולית ובאמת הפטור יחול עליה.
ענת מימון: הוועדה הסכימה להפחית.
ענת מימון: במקביל נאמר שצריך להפחית גם את מספר המיטות, וזאת דרישה הגיונית כי היום דרושות אלפיים מיטות לשמונה בתי ספר שדה והם ביקשו להפחית את זה ל-1,800 מיטות.
ענת מימון: עתה דרישה נוספת לדרוש פעילות חינוכית שמתקיימת בבתי ספר שדה.
משה גפני: איפה עלתה הדרישה הזאת?
ענת מימון: במהלך הישיבה.
ענת מימון: השאלה אם אתם רוצים להוסיף את זה.
משה גפני: כן, תוסיפי.
ענת מימון: שבבית ספר השדה תתקיים גם פעילות חינוכית.
שנית הראל: אנחנו הצענו נוסח.
ענת מימון: אחר כך ננסח את זה.
שנית הראל: אני מהלשכה המשפטית של משרד החינוך.
שנית הראל: אנחנו הצענו שבסיפא ייאמר: "והכל כאשר במסגרת בתי ספר שדה כאמור מתקיימת פעילות חינוכית ולימודית לקטינים".
שנית הראל: זאת אומרת שיהיה ברור שזה האינטרס.
משה גפני: אתם דיברתם על זה גם בישיבה הקודמת.
ענת מימון: אני מקריאה:     	"בפקודת מסי העירייה ומסי הממשלה, בסעיף 5(יא), אחרי "וחברה ופדרציה הבינלאומית של אכסניות הנוער" יבוא "או נכס המשמש כבית ספר שדה המוחזק על ידי מוסד ללא כוונת רווח כהגדרתו בחוק מס ערך מוסף שבאחזקתו לפחות שבעה בתי ספר שדה שמספר המיטות בהם הוא לפחות 1,800 ומחציתם לפחות בנגב ובגליל ובלבד שמתקיימת בבתי ספר השדה פעילות חינוך והדרכה לקטינים והכל", ואז אנחנו מתחברים לסיפא של פסקה (יא) שדורשת ש-60 אחוזים מהמתאכסנים בשנה שקדמה היו קטינים.
איתיאל מלאכי: אפשר לשמוע שוב את הסיפא של החינוך?
ענת מימון: אנחנו נכניס את זה בדיוק, אבל מדובר בפעילות חינוך והדרכה לקטינים.
שנית הראל: שמתקיימת במקום.
איתיאל מלאכי: איתיאל מלאכי, מהלשכה המשפטית במשרד הפנים.
משה גפני: הנושא שעלה בישיבה הקודמת הוא שאכן מתקיימת שם פעילות חינוכית.
משה גפני: אנחנו ביקשנו את עמדת משרד החינוך וזה פחות או יותר הניסוח.
איתיאל מלאכי: רציתי להבין שזה עוסק לא במשהו שולי אלא משהו עיקרי.
משה גפני: זאת גם עמדת משרד הפנים?
איתיאל מלאכי: הממשלה תומכת בהצעת החוק.
משה גפני: לא, אני שואל לגבי הסיפא.
איתיאל מלאכי: כן.
איתיאל מלאכי: דיברנו על זה עם משרד החינוך וזה בסדר גמור.
איתיאל מלאכי: רציתי רק לוודא שהנוסח תואם את העמדה.
משה גפני: העמדה של משרד הפנים היא חשובה מכיוון שה-950 אלף שקלים, יכול להיות שבסוף נדרוש שיפוי ממשרד הפנים.
משה גפני: לכן עמדתכם חשובה.
איתיאל מלאכי: זה כבר משהו אחר.
קריאה: משרד הפנים שישב בדיון הקודם תמך בהצעה ובנוסח.
איתיאל מלאכי: הממשלה תומכת בהצעה.
שי חרמש: גפני, אפשר עוד להחזיר את עניין השיפוי?
משה גפני: אפשר להחזיר מה שאתה רוצה, אבל אתה לא יכול בחוק הזה אלא אם כן אתה רוצה שהוא לא יעבור.
שי חרמש: לא, זה לא.
משה גפני: משרד האוצר לא כאן.
טמיר כהן: משרד האוצר תמיד מוזמן.
ענת מימון: 950 אלף שקלים, זה סכום העלות התקציבית של הממשלה?
משה גפני: אני מצטער, לא תהיה עלות תקציבית בעניין הזה כי משרד האוצר לא כאן.
משה גפני: תמחקי, אין עלות תקציבית.
משה גפני: שמשרד האוצר יתכבד להגיע, אז נשים עלות תקציבית.
משה גפני: אנחנו מצביעים על אישור הצעת חוק לתיקון פקודת מסי עירייה ומסי הממשלה (פטורין) (פטור לאכסניית נוער של בית ספר שדה), התשע"א-2010, לקריאה ראשונה.
משה גפני: ה צ ב ע ה     הצעת החוק – אושרה פה אחד
משה גפני: אני מתכבד לפתוח את הישיבה השלישית של ועדת הכספים.
משה גפני: על סדר היום הצעת חוק יסודות התקציב (תיקון מס' 40) (פטור מדמי חכירה ליישובי קו עימות), התשע"א-2010, הצעתם של חברי הכנסת ישראל חסון, שי חרמש, יצחק וקנין, אברהם מיכאלי, אמנון כהן.